Asia C-204/07 P

C.A.S. SpA

vastaan

Euroopan yhteisöjen komissio

”Muutoksenhaku — ETY — Turkki-assosiaatiosopimus — Asetus (ETY) N:o 2913/92 — 239 artikla — Yhteisön tullikoodeksi — Tuontitullien palauttaminen tai peruuttaminen — Turkista peräisin olevat hedelmämehutiivisteet — Tavaratodistukset — Väärentäminen — Erityistilanne”

Julkisasiamies V. Trstenjakin ratkaisuehdotus 13.3.2008 I - 6138

Yhteisöjen tuomioistuimen tuomio (kolmas jaosto) 25.7.2008 I - 6186

Tuomion tiivistelmä

Euroopan yhteisöjen omat varat – Tuonti- tai vientitullien palauttaminen tai peruuttaminen – Erityistilanteen olemassaolo

(EY 211 artikla; ETY-Turkki-assosiaatiosopimuksen 7 artikla; neuvoston asetuksen N:o 2913/92 239 artikla)

Yhteisön tullikoodeksista annetun asetuksen N:o 2913/92 239 artiklassa tarkoitetusta erityistilanteesta on kyse silloin, kun tapauksen olosuhteista käy ilmi, että tullien maksamiseen velvollinen on poikkeuksellisessa tilanteessa suhteessa muihin samaa toimintaa harjoittaviin toimijoihin ja että sille ei ilman näitä olosuhteita olisi aiheutunut haittaa tullien kirjaamisesta tileihin jälkikäteen.

Komission puutteellinen assosiaatiosopimuksen asianmukaista soveltamista koskeva valvonta voi muodostaa tällaisen erityistilanteen. Arvioidessaan, muodostavatko asian olosuhteet erityistilanteen, komission on otettava huomioon kaikki merkitykselliset tosiseikkoja koskevat tiedot. Tästä seuraa, että vaikka komissiolla onkin harkintavaltaa yhteisön tullikoodeksin 239 artiklan soveltamisen suhteen, se ei voi sivuuttaa velvollisuuttaan tosiasiallisesti verrata toisiinsa yhtäältä yhteisön intressiä yhteisön tullisäännösten tai yhteisöä sitovien tullisäännösten noudattamiseen kaikilta osin ja toisaalta vilpittömässä mielessä toimineen maahantuojan intressiä sellaisen vahingon välttämiseen, joka ylittää tavanomaisen kaupalliseen toimintaan kuuluvan riskin. Komissio ei siten voi tuontitullien palauttamista tai peruuttamista koskevaa hakemusta tutkiessaan pätevästi rajoittua arvioimaan ainoastaan maahantuojan ja viejän menettelyä tai toimintaa vaan sen on valvontaa ja tarkkailua koskevien tehtäviensä yhteydessä otettava lisäksi huomioon muun muassa oman menettelynsä vaikutukset konkreettiseen tilanteeseen käsiteltävänä olevassa asiassa.

Lisäksi EY 211 artiklasta, ETY-Turkki-assosiaatiosopimuksen 7 artiklasta ja lukuisista kyseisen sopimuksen soveltamista koskevista päätöksistä seuraa, että komission on EY:n perustamissopimuksen ja sen nojalla tehtyjen sopimusten valvojana varmistuttava siitä, että kolmas valtio soveltaa asianmukaisesti velvoitteita, joihin se on sitoutunut yhteisön kanssa solmitussa sopimuksessa, sopimuksessa määrättyjen keinojen kautta tai sen nojalla tehdyillä päätöksillä. Jotta komissio ei laiminlöisi kyseisen sopimuksen asianmukaisen soveltamisen valvontaa ja tarkkailua koskevia velvollisuuksiaan, tältä osin sen tehtävänä on käyttää sille mainittujen säännösten nojalla kuuluvia oikeuksia koko laajuudessaan sitäkin suuremmalla syyllä sellaisessa tilanteessa, jossa yhden ja saman viejäyhtiön samaan yhteisön satamaan ja saman ajanjakson aikana toteuttamat vientitoimet on toteutettu sekä todistuksilla, jotka eivät ole sääntöjenmukaisia, että todistuksilla, jotka eivät ole aitoja.

Tullitoimipaikoissa käytettyjen leimasinten leimanäytteiden ja allekirjoitusnäytteiden toimittamisen, joka mahdollistaa tullietuuskohtelua koskevien tullisääntöjen noudattamisen tehokkaan valvonnan, osalta komissiolle kuuluva velvollisuus valvoa assosiaatiosopimuksen asianmukaista soveltamista edellyttää, että komissiolla ja komission välityksellä jäsenvaltioiden tulliviranomaisilla on jatkuvasti käytössään kaikki sellaiset tiedot, joiden perusteella ne voivat harjoittaa tehokasta valvontaa ja joihin tullitoimipaikoissa käytettyjen leimasinten leimanäytteet ja allekirjoitusnäytteet kiistatta kuuluvat. Tältä osin tulliviranomaisten antamien todistusten rekisteröiminen on välttämätön käytäntö kansainvälisessä kaupankäynnissä ja ETY-Turkki-assosiaatiosopimusta koskevilta osin Turkin viranomaisten velvollisuus rekisteröidä A.TR.1-todistukset seuraa kyseisen sopimuksen soveltamismääräyksistä, minkä vuoksi silloin, kun kyse on tilanteesta, joka liittyy tuontiin yhteisöön kahteen kertaan sellaisilla samalla rekisteröintinumerolla varustetuilla A.TR.1-todistuksilla, joista toinen on aito ja toinen ei ole aito, komission on tutkittava, onko tällaista tuontia tosiasiallisesti tapahtunut.

Kun komissio ei ole tietyssä tapauksessa käyttänyt koko laajuudessaan mainitun assosiaatiosopimuksen yhteydessä käytössään olevia valvontaa ja tarkkailua koskevia oikeuksiaan kyseisen sopimuksen asianmukaisen soveltamisen varmistamiseksi, sen laiminlyönti muodostaa yhteisön tullikoodeksin 239 artiklassa tarkoitetun erityistilanteen, jonka perusteella sellaisten todistusten, jotka joko eivät ole aitoja tai eivät ole sääntöjenmukaisia, perityt tuontitullit on palautettava tai peruutettava.

(ks. 82, 88, 89, 92–96, 99, 104, 105, 117, 118, 123, 124, 126, 130, 131 ja 136 kohta)